b'\n_START_ARTICLE_\nLaurent Robert\n_START_SECTION_\nKlubblag\n_START_PARAGRAPH_\nLaurent Robert startet sin profesjonelle fotballkarriere i franske Montpellier i 1994. Etter \xc3\xa5 ha spilt for denne klubben i fem \xc3\xa5r gikk han til Paris Saint-Germain, og her spilte han fram til august 2001 da han ble solgt til Newcastle United for \xc2\xa39 500 000. Robert debuterte for Newcastle den 19. august 2001 i en ligakamp mot Chelsea, og den 8. september 2001 scoret han sitt f\xc3\xb8rste m\xc3\xa5l for the Magpies da Newcastle vant 4-1 over Middlesbrough i en ligakamp p\xc3\xa5 Riverside Stadium. Da 2001/02-sesongen var over hadde Robert scoret 8 m\xc3\xa5l p\xc3\xa5 36 ligakamper for Newcastle, og i de p\xc3\xa5f\xc3\xb8lgende sesongene fikk han bokf\xc3\xb8rt 5 m\xc3\xa5l p\xc3\xa5 27 ligakamper i 2002/03-sesongen og 6 m\xc3\xa5l p\xc3\xa5 35 ligakamper i 2003/04-sesongen. I 2004/05-sesongen ble det 3 m\xc3\xa5l p\xc3\xa5 31 ligakamper, men det som han fikk mest oppmerksomhet for i denne sesongen var hans rettmessige offentlige kritikk av klubbens manager, Graeme Souness, og som et resultat av dette ble han sommeren 2005 l\xc3\xa5nt ut til Portsmouth._NEWLINE_Robert spilte sin f\xc3\xb8rste kamp for Portsmouth den 13. august 2005 i en ligakamp mot Tottenham, og en uke senere noterte han seg for sitt f\xc3\xb8rste m\xc3\xa5l for Pompey i en kamp mot West Bromwich Albion. I januar 2006 vendte han tilbake til Newcastle etter \xc3\xa5 ha ha scoret 1 m\xc3\xa5l p\xc3\xa5 17 ligakamper for Portsmouth, men kort tid etter gikk han gratis til den portugisiske klubben Benfica der han skrev under p\xc3\xa5 en 3 og et halvt \xc3\xa5r lang kontrakt. Robert ble v\xc3\xa6rende et halvt \xc3\xa5r i Benfica der han scoret 2 m\xc3\xa5l p\xc3\xa5 13 ligakamper f\xc3\xb8r han den 13. juli 2006 gikk gratis til Levante. I denne klubben spilte han 13 ligakamper f\xc3\xb8r han den 8. januar 2008 signerte p\xc3\xa5 en kortidskontrakt ut 2007/08-sesongen for Derby County. Han debuterte for Derby den 12. januar 2008 i en ligakamp mot Wigan Athletic.'